Tilkynnt var um 118 kjarr- og skógarelda í Grikklandi síðastliðinn sólarhring. Um það bil sex þúsund hektarar gróðurlendis eru ónýtir.
Grikkir hafa óskað eftir aðstoð frá Evrópska almannavarnakerfinu við að hemja gróðurelda sem brenna á yfir eitt hundrað stöðum í landinu. Ástandið á eyjunni Evíu er einkar slæmt þar sem á annað hundrað hús hafa eyðilagst.
Íbúar í þorpinu Kehries á norðanverðri Evíu voru vaktir klukkan sjö í morgun að staðartíma með klukknahringingu og skipað að forða sér. Gróðureldarnir voru þá að nálgast útjaðar þorpsins. Nokkur þorp til viðbótar eru tóm vegna eldanna. Yfir 150 hús eru brunnin á eyjunni.
Við hinn fornfræga bæ Ólympíu loga einnig eldar. Fjöldi slökkviliðsmanna hefur verið sendur þangað til að verja fornar minjar. Þá veldur reykur frá eldum í grennd við höfuðborgina Aþenu íbúunum miklum óþægindum.
Nikos Hardalias, ráðherra almannavarna, greindi frá því í gærkvöld að sólarhringinn þar á undan hefðu borist 118 tilkynningar um kjarr- og skógarelda víðs vegar um Grikkland. Frá því um mánaðamót hafa um það bil sex þúsund hektarar gróðurlendis eyðilagst. Stjórnvöld hafa óskað eftir aðstoð Evrópska almannavarnakerfisins við að halda aftur af eldunum. Tvær slökkviflugvélar eru væntanlegar frá Svíþjóð í dag og einnig 81 slökkviliðsmaður frá Frakklandi. Sveit slökkviliðsmanna kom frá Kýpur í gær, svo og tvær slökkviflugvélar.
Eldar brenna víðar í Suður-Evrópu þessa dagana og sömuleiðis við Miðjarðarhafs- og Eyjahafsstrendur Tyrklands. Tyrkneska strandgæslan bjargaði í dag hundruðum íbúa í þorpum í nágrenni orkuvers í héraðinu Mugla sem hætta var á að yrði eldinum að bráð.
Tilkynnt var um 118 kjarr- og skógarelda í Grikklandi síðastliðinn sólarhring. Um það bil sex þúsund hektarar gróðurlendis eru ónýtir. 